《送刘和甫之江东》
宋代·黄裳

去年相逢时，霜华轻压梅花枝。今年相别日，蘋末秋风惨行色。

逢时易为乐，别时易为伤。谁知伤与乐，各是羁旅肠。

送者难为留，离者难为行。谁知离与合，各是天涯人。

离合有分不可料，彼此有适当忘情。君今此去何时来，韦编频向灯前开。

读书患在少思索，时将寸管书清才。君今此去何时到，风力攻帆急如火。

秋光照人益潇洒，一叶轻舠又东下。松陵鲈脍是时节，无惜霜锋傍船切。

泛入东南第一州，八月仙涛驾天白。江头此景须吟看，少留轩旆开朱颜。

徐徐踰江诣所舍，心閒应爱云中山。用其所乐以自遣，莫教乡思为心关。

他时握手又西上，多在后岁秋风间。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。